SKRIFTLIG FORESPØRGSEL E-2682/01

af Maurizio Turco (NI) til Kommissionen

(3. oktober 2001)

Om: Udtalelse fra direktøren for De Forenede Nationers Narkotikaprogram (UNDCP)

I et interview offentliggjort den 5. august 2001 i Famiglia cristiana udtalte Giuseppe Arlacchi, direktør for UNDCP, blandt andet,

at heroin i løbet af årets udgang og de første måneder af 2002 vil blive en stadig større mangelvare i Europa, at stoffet vil blive mindre rent, og at priserne vil ryge i vejret.

Hvorledes vurderer Kommissionen og dermed Det Europæiske Overvågningscenter for Narkotika og Narkotikamisbrug (EONN) disse perspektiver?

Hvilke konsekvenser kan dette scenario få for sundheden og den offentlige orden?

Svar afgivet på Kommissionens vegne af António Vitorino

(26. november 2001)

Udtalelsen fra direktøren for FN's Narkotikaprogram (UNDCP), Guiseppe Arlacchi, blev fremsat inden de dramatiske begivenheder i New York den 11. september 2001 og den efterfølgende udvikling i Afghanistan. Sidstnævnte land er verdens største producent af ulovligt opium, som anvendes til fremstilling af heroin, og det tegner sig for 75 % af den samlede produktion på verdensplan. Størstedelen af den heroin, der er på markedet i EU, har sin oprindelse i Afghanistan. Da situationen i Afghanistan i øjeblikket er uklar, og da der fremkommer indbyrdes modstridende oplysninger fra forskellige kilder, er det for tidligt at gøre sig tanker om, hvilken indvirkning de nylige begivenheder vil få på heroinmarkedet i Fællesskabet.

En af målsætningerne for EU's narkotikahandlingsplan (2000-2004)(1) er, at tilgængeligheden af ulovlig narkotika skal begrænses væsentligt over en femårig periode. Foranstaltningerne til at opnå dette omfatter bl.a. etablering af et højt sikkerhedsniveau ved EU's ydre grænser, oprettelse af fælles kontrolhold og en effektiv udnyttelse af oplysninger på det retslige og retshåndhævende område. Sideløbende med EU's handlingsplan har medlemsstaterne udviklet strategier og foranstaltninger til forebyggelse af narkotikamisbrug, til behandling og rehabilitering og til bekæmpelse af narkotikahandel og -smugling. Disse strategier udgør en samlet ramme for narkotikarelaterede aktiviteter og kan tilpasses for at tage højde for udsving i tilgængeligheden af heroin og andre former for narkotika.

Ifølge oplysningerne fra Det Europæiske Overvågningscenter for Narkotika og Narkotikamisbrug (EONN) og fra Europol har tilgængeligheden af heroin, dets priser og renhed på det illegale marked såvel som antallet af heroinmisbrugere været forholdsvis stabilt i de seneste år.

Uden at tage stilling til, hvorvidt det scenario, der omtales i den skriftlige forespørgsel, er sandsynligt, skal nogle af de mulige følger af et sådant scenario nævnes i det følgende. Noget tyder på, at hvis prisen på heroin stiger, vil intravenøs indtagelse af stoffet blive mere udbredt i EU, end det allerede er tilfældet. Dette kan føre til, at brugerne i højere grad udsættes for overførbare sygdomme (human immundefekt virus/erhvervet immundefektsyndrom (HIV/AIDS), hepatitis mv.). En lav renhedsgrad øger den risiko, der skyldes urenheder. Med hensyn til retshåndhævelse vil højere priser kunne føre til en forøgelse af narkotikarelateret kriminalitet, specielt tyveri af ejendom. Imidlertid kan en faldende tilgængelighed også virke tilskyndende på misbrugerne til at søge behandling og begrænse antallet af nye brugere, specielt blandt unge.

(1) KOM(2001) 301 endelig udg.